Үйлэ үгэ мэдүүлэл соо хэрэглэгдэхэдээ, элдэб залгалтануудые абажа, удхаараа дүрбэн **түлэбүүд** гү, али **наклоненинүүд** болон илгарна: **мэдүүлһэн**, **хандаһан**, **причастна** болон **деепричастна**. Тэдэ дүрбэн бүлэг түлэбүүд дотороо олон түхэлнүүдһээ гү, али формонуудһаа бүридэнэ: мэдүүлһэн түлэбэй мүнөө, үнгэрһэн, мэдээжэ үнгэрһэн г.м. түхэлнүүд; хандаһан түлэбэй захиран, уряалан, дурадхан, хүсэн, баалан г.м. түхэлнүүд; причастна түлэбэй үнгэрһэн, үни үнгэрһэн, ерээдүй, дабтаһан, шэнжын г.м. түхэлнүүд; деепричастна түлэбэй холбоһон, ниилэһэн, илгаһан, болзоогой, хизаарлаһан г.м. түхэлнүүд.

Мэдүүлһэн түлэбэй үйлэ үгэнүүд дорохи мэтэ түхэлтэй гү, али формотой:

1. **Мүнөө сагай түхэлэй** гү, али хэлэжэ байха үедэ боложо байһан үйлэ болон байдал тухай мэдээсэһэн үйлэ үгэ. Залгалтануудынь **-на, -но, -нэ**: *ябана, ошоно, ерэнэ* г.м.
2. **Үнгэрһэн сагай түхэлэй** гү, али хэлэжэ байһан үедэ үнгэрһэн үйлэ болон байдал тухай мэдээсэһэн үйлэ үгэ. Залгалтануудынь: **-аа, -ээ, -оо, -өө:** *ябаа, ерээ, ошоо, үгөө* г.м.
3. **Үнгэржэ байһан сагай түхэлэй** гү, али хэлэжэ байһан үеын урда тээ үнгэрһэн гү, али үнгэржэшье байһан үйлэ болон байдал тухай мэдээсэһэн үйлэ үгэ. Залгалтануудынь **-ба, -бо, -бэ**: *хариба, хоробо, эрьелдэбэ* г.м.
4. **Мэдээжэ үнгэрһэн сагай түхэлэй** гү, али хэлэжэ байһан үеын үнгэрһэн эли гү, али тухайлагдажа байһан үйлэ болон байдал тухай мэдээсэһэн үйлэ үгэ. Залгалтануудынь **-лай, -лой, -лэй**: *таралай, бололой, хүрэлэй* г.м.

Хандаһан түлэбэй үйлэ үгэнүүд арбаад түхэлтэй:

1. **Зорин хандаһан** гү, али 1-дэхи ганса нюурта хандаһан. Залгалтануудынь **‑һуу, ‑һүү**: *ябаһуу, ерэһүү, ошоһуу* г.м.
2. **Дурадхан хандаһан** гү, али 1-дэхи ганса болон олон нюурта хандаһан. Залгалтануудынь **‑я, ‑е, ‑ё**: *һурая, үзэе, олоё* г.м.
3. **Захиран хандаһан** гү, али 2-дохи ганса нюурта хандаһан: һууряараа – *яба, ошо, ерэ, гүй, харай* г.м.
4. **Уряалан хандаһан** гү, али 2-дохи олон нюурта хандаһан. Залгалтануудынь: **‑гты**: *баригты, орогты, үзэгты* г.м.
5. **Заан хандаһан** гү, али 2-дохи ганса болон олон нюурта хандаһан. Залгалтануудынь **‑аарай, ‑ээрэй, ‑оорой, ‑өөрэй, ‑аарайгты, ‑ээрэйгты,
‑ооройгты, ‑өөрэйгты:** *наадаарай, хэлээрэй, зорёорой, үгөөрэй, ябаарайгты, нэхээрэйгты, ооглооройгты, үргөөрэйгты* г.м.
6. **Гуйн хандаһан** гү, али 2-дохи ганса болон олон нюурта хандаһан. Залгалтануудынь **‑ыш, ‑ыт, ‑гыш, ‑гыт**:
*байгыш, заагыт, гүйгыш, хүсыт* г.м.
7. **Баалан хандаһан** гү, али 3-дахи ганса болон олон нюурта хандаһан. Залгалтань **‑г**: *табиг, хориг, дуулаг, хөөрэг, ээллэг* г.м.
8. **Зүбшөөн хандаһан** гү, али 3-дахи ганса болон олон нюурта хандаһан. Залгалтануудынь **‑уужа, ‑үүжэ, ‑юужа, ‑уужан, ‑үүжэн,
‑гуужа, ‑гүүжэ, ‑гуужан, ‑гүүжэн**: *харуужа, оюужа, үжүүжэ, ойлгуужа, байгуужан, табюужан* г.м.
9. **Хүсэн хандаһан** гү, али 1-дэхи, 2-дохи, 3-дахи ганса болон олон нюурта хандаһан. Залгалтануудынь **‑һай, ‑һэй, ‑һой:** *айһай, дэмжэһэй, ороһой* г.м.

Нэрэ болон үйлэ үгэнүүдэй шэнжэнүүдые абаһан бүлэг үйлэ үгэнүүдые **причастинууд** гү, али **нэрэтэ** **үйлын** **түлэб** гэнэ.

Причастинууд нэрэ үгэнүүд шэнги зохилдодог байхын хажуугаар, үйлэ үгын үнгэрһэн сагай, үни үнгэрһэн сагай, ерээдүй сагай, дабтаһан, дахиһан, шэнжын түхэлнүүдээр гү, али формонуудаар илгарна.

1. **Үнгэрһэн сагай причасти** үйлэ хэлэгшэ нюурай хэлэжэ байха үедэ үнгэрһэн гү, али үнгэрөөд байха ёһотой үйлэ болон байдалые тэмдэглэнэ. Залгалтануудынь: **‑һан, ‑һон, ‑һэн:** *ябаһан, ошоһон, ерэһэн* г.м.
2. **Үни үнгэрһэн сагай причасти** үйлын хэлэгшэ нюурай хэлэжэ байһан үеһөө холо урда үнгэрһэн үйлэ болон байдал тэмдэглэнэ. Залгалтануудынь: **‑нхай, ‑нхэй, ‑нхой:** *ябанхай, ерэнхэй, ошонхой* г.м.
3. **Ерээдүй сагай причасти** үйлэ хэлэгшэ нюурай хэлэжэ байха үеын һүүлдэ болохо үйлэ болон байдал тэмдэглэнэ. Залгалтануудынь: **‑ха, ‑хо, ‑хэ:** *ябаха, ошохо, ерэхэ* г.м.
4. **Дабтаһан причасти** үйлэ юрэ мэдээжэ саг соо оло дахин дабтагдан болохо үйлэ болон байдал тэмдэглэнэ. Залгалтануудынь **‑даг, ‑дэг, ‑дог:** *ябадаг, ерэдэг, ошодог* г.м.
5. **Дахиһан причасти** үйлэ юрэ мэдээжэ саг соо үшөө дахин болоһон үйлэ болон байдал тэмдэглэнэ. Залгалтануудынь: **‑гша, ‑гшэ, ‑гшо:** *ябагша, ерэгшэ, ошогшо* г.м.
6. **Шэнжын причасти** үйлэ ходо бэлээр үргэлжэ боложо байдаг үйлэ болон байдал тэмдэглэнэ. Залгалтануудынь: **‑ааша, ‑ээшэ, ‑оошо, ‑гааша, ‑гээшэ, ‑гоошо:** *ябааша, ерээшэ, болоошо, байгааша, гүйгөөшэ, болгоошо* г.м.

Деепричастинууд дахаһан болон ушарлаһан гэжэ хоёр бүлэг боложо хубаарна. Дахаһан деепричастинууд гол үйлэ тайлбарилан тодорхойлһон байха зуураа, холбоһон, ниилэһэн, илгаһан гэжэ илгарна. Ушарлаһан деепричастинууд гол болон бусад үйлэнүүдые тодорхойлон тайлбарилһан байха зуураа, мэдүүлэл соо аргын, байрын, сагай, зорилгын, хэмжээнэй, болзоогой г.м. ушарлагшанууд болон хэрэглэгдэнэ.

1. **Холбоһон деепричасти** хадаа гол үйлэ яажа бэелүүлэгдэнэб гэжэ тодорхойлон тайлбарилһан удхатай. Залгалтануудынь **‑жа, ‑жэ, ‑жо:** *ябажа, ерэжэ, ошожо* г.м.
2. **Ниилэһэн деепричасти** хадаа туһалагша үйлэ гол үйлэтэеэ нэгэ доро бэелүүлэгдэнэ гэжэ тодорхойлон тайлбарилһан удхатай. Залгалтань **‑н:** *ябан, ерэн, ошон* г.м.
3. **Илгаһан деепричасти** хадаа гол үйлынгээ урда тээ бэелүүлэгдэһэн үйлэ болон байдал тодорхойлон тайлбарилһан удхатай. Залгалтануудынь **‑аад, ‑ээд, ‑оод:** *ябаад, ерээд, ошоод* г.м.
4. **Болзоогой деепричасти** хадаа гол үйлын урда тээ бэелүүлэгдэхэ зуураа, тэрэнэй болзоо болон аргые тодорхойлон тайлбарилһан удхатай. Залгалтануудынь **‑бал, ‑бэл, ‑бол:** *ябабал, ерэбэл, ошобол* г.м.
5. **Хизаарлаһан деепричасти** хадаа гол үйлын эхилхэ гү, али дүүрэхын урда тээ үнгэрхэ үйлэ болон байдал тодорхойлон тайлбарилһан удхатай. Залгалтануудынь: **‑тар, ‑тэр, ‑тор:** *ябатар, ерэтэр, ошотор* г.м.
6. **Уридшалһан деепричасти** хадаа үйлын бэелүүлэгдэһэнэй удаа ондоо үйлэ болон байдал болоһые тодорхойлон тайлбарилһан удхатай. Залгалтануудынь: **‑мсаар, ‑мсээр, ‑мсоор, ‑мсөөр:** *ябамсаар, ерэмсээр, ошомсоор, үргэмсөөр* г.м.
7. **Удаалһан деепричасти** хадаа үйлын бэелүүлэгдэхэ үедэ нүгөө үйлэ болон байдал эхилһые тодорхойлон тайлбарилһан удхатай. Залгалтануудынь **‑халаар, ‑хэлээр, ‑холоор, ‑хэлөөр:** *ябахалаар, ерэхэлээр, ошохолоор, үгэхэлөөр* г.м.
8. **Үргэлжэлһэн деепричасти** хадаа үйлын болоһон гү, али боложо байһан үедэ, удаадахи үйлэ болон байдал үргэлжэлһые тодорхойлон тайлбарилһан удхатай. Залгалтануудынь **‑һаар, ‑һээр, ‑һоор, ‑һөөр:** *ябаһаар, ерэһээр, ошоһоор, үгэһөөр* г.м.
9. **Шэлэһэн деепричасти** хадаа туһалагша үйлын орондо гол үйлэ бэелүүлэгдэһэниинь дээрэ гэһэн удхатай. Залгалтануудынь **‑нхаар:** *ябанхаар, ерэнхаар, ошонхаар* г.м.
10. **Зуурандын деепричасти** хадаа гол үйлэтэй суг бэелүүлэгдэдэг үйлэ болон байдал зааһан удхатай. Залгалтануудынь: **‑нгаа, ‑нгээ, ‑нгоо, ‑нгөө:***ябангаа, ерэнгээ, ошонгоо, үгэнгөө* г.м.

Удаан аялганаар эхилһэн залгалта нэмэхэдэ, һууриин һүүлэй түргэн **а, о,** **э, и** аялганууд унадаг: *яба – ябаад, бари – баряад, ерэ – ерээд, ошо – ошоод* г.м.

ЗҮЙР ҮГЫН ЗҮБ БЭШЭЛГЭ

1. Нюурай зүйр үгэнүүд урдахи үгэтэеэ хамта бэшэгдэдэг, тиихэдээ **-б, -м, -бди, -мди, -ш,
-т, -д** зүйр үгэнүүд [аялганаар](https://buryadxelen.com/backend/web/assets/319430f9/gramtoli/gramtoli.htm#W8) һүүлтэһэн үгэнүүдтэ залгагдадаг, **-би, -ши, -та** зүйр үгэнүүдынь [хашалган](https://buryadxelen.com/backend/web/assets/319430f9/gramtoli/gramtoli.htm#W126) үзэгөөр һүүлтэһэн үгэнүүдтэ залгагдадаг: *Би Бататай наадахаб*.
2. Аялганаар һүүлтэһэн үгэдэ **-б, -л** зүйр үгэнүүдые залгажа, хамта бэшэдэг.

Хашалганаар һүүлтэһэн үгын удаа **бэ, лэ** зүйр үгэнүүдые тусгаар бэшэдэг: *Юундэ һара хиртэдэг бэ? Үхибүүд һургуулидаа ерээл.*

1. **-гүй, -дүй, -шье** гэһэн зүйр үгэнүүд урда тээхи үгэтэеэ хододоо хамта бэшэгдэдэг: *Номгүй хүн һохортол адли, нохойгүй айл дүлиидэл адли*. *Алирһа жэмэсшье хүсэд эдеэшээдүй байна*.
2. Аялганаар һүүлтэһэн үгын һүүлдэ **бшуу**, хашалганаар һүүлтэһэн үгын хойно **шуу** зүйр үгэнүүдые амяарайнь бэшэдэг: *Би шамда хэлээ бшууб. Баатар алдуугүй бэшэдэг шуу.*

Деепричастинуудай залгалтын аялганууд һубарилай ёһоор бэшэгдэдэг. Гансал шэлэһэн деепричастиин залгалта ямаршье үгэдэ хододоо **аа**-тайгаар бэшэгдэдэг: *ошонхаар, гүйнхаар, орхинхаар* г.м.

Дахуул үгэнүүд мэдүүлэл соохи үгэнүүдэй хоорондохи харилсаае тэмдэглэһэн удхаараа олон янзаар хубаагдадаг.

а)**байрын харилсаа**:*соо, дээрэ, доро, хаана, саана, дунда, урда* г.м.
б)**зүгэй харилсаа**: *урдуур, хойгуур, баруугаар, зүүгээр, хажуугаар* г.м.
в)**шэгэй харилсаа**: *тээшэ, өөдэ, уруу, доошоо, хойшоо, урагшаа* г.м.
г)**сагай харилсаа**:*хойно, хойшо, һүүлдэ, дараа, зуураа, үедэ, урид* г.м.
д)**сасуулһан харилсаа**:*шэнги, мэтэ, зэргэ, шэнээн, үлүү, адли* г.м.
е)**зааһан харилсаа**:*хадаа, болбол, гэгшэ, гэдэг, боложо, байха* г.м.
ж) **шалтагаанай харилсаа**: *тула, тулада, дээрэһээ, ушарһаа* г.м.
з) **багсааһан харилсаа**: *шахуу, шахам, шахамгай, барагай* г.м.
и) **хамтадхаһан харилсаа**: *сасуу, адли, мүртөө, дүтэрхы*г.м.
к) **түлөөлһэн харилсаа**: *орондо, байтагай* г.м.
л) **зорилгын харилсаа**: *тула, тулада, түлөө, хойноһоо* г.м.

Холболто үгэнүүд мэдүүлэл соохи үгэнүүдэй болон мэдүүлэлнүүдэй хоорондохи холбоһон харилсаа тэмдэглэхэ зуураа, бэшэг дээрэ сэглэлтын тэмдэгүүдые хэрэглэхэ талаар илгаатай байдаг.

1. Холбоһон **ба, болон, болоод** гэһэн холболто үгэнүүд гансал мэдүүлэл соо ороһон үгэнүүдые холбоһон байдаг. Эдэ холболто үгэнүүд сэглэлтын тэмдэгээр тусгаарлагдадаггүй: *Лэгжымэ улаан****ба****хүхэ карандашуудые абаа. Һургуулиин дэргэдэ оёдолой****болон****дарханай цехүүд хүдэлдэг.*
2. Илгаһан **али, гү – али, нэгэ һаа – үгы һаа, ямар – тиимэ, хаанаһаа – тэндэһээ, юун – тэрэ, хаагуур – тэрээгүүр** г.м. холболто үгэнүүд мэдүүлэл соохи үгэнүүдые, мэдүүлэлнүүдые илгаһан харилсаа тэмдэглэнэ: ***Али****һайн хүн гү,****али****муу хүн гү?****Нэгэ******гэбэл****эртэ хабар,****үгы гэбэл****орой намар таридаг.*
3. Залгаһан **тиин, тиигээд, тиихэдэ, гэбэшье, баһа, мүн** г.м. холболто үгэнүүд мэдүүлэл соохи үгэнүүдэй, мэдүүлэлнүүдэй хоорондохи залгаһан харилсаа тэмдэглэнэ: *Манай эндэхи хонид жэлэй дүрбэн сагта бэлшээридэ ябана,****тиихэдэнь****бэень шанга, нооһониинь һайн байдаг. Ном,****баһа****үзэхэ тусхай дэбтэр хэрэгтэй*.
4. Зүрилдэһэн **теэд, харин, зүгөөр, аад, гэбэшье, тиибэшье** г.м. холболто үгэнүүд мэдүүлэл соохи үгэнүүдэй, мэдүүлэлнүүдэй хоорондохи зүрилдэһэн харилсаа тэмдэглэнэ: *Түрүүшээр айгша һэн,****харин****һүүлдэнь дадашоо. Орден намда оройдоошье хэрэггүй,****зүгөөр****лаборатори ехэ хэрэгтэй байна.*

Илгаһан холболто үгэнүүд ехэнхидээ мэдүүлэлнүүдэй хоорондохи харилсаа тээһээ сэглэлтээр тусгаарлагдана. Мүн залгаһан, зүрилдэһэн *тиин, тиихэдэ, теэд, харин, зүгөөр, гэбэшье* г.м. холболто үгэнүүдэй урда тээһээ сэглэлтээр тусгаарлахын хажуугаар, *аад* гэһэн холболтын хойто тээһээ тусгаарлагдана.

**Даабари 1: Таараха үзэгүүдые, сэглэлтын тэмдэгүүдые табигты. Ямар зохеолһооб?**

Һаалиин гэртэ томо сепаратор...й абяан хүүежэ һүн зөө... билтаржа хододоо эндэ зон олон байдаг. Бальжама урдань бидонуудаа гарайнгаа үзүүр...р эрэ хүн шэнгеэр һэнжэгыдэгшэ бэл... . тиихэдэ иимэ һайн шулуун шалашье, үндэр гэшхүүршье байгаагүй. Харин мүн.... Бальжама бидонуудайнгаа шэхэнһ...нь хабхагһааншье татаад хүдэлгэжэ ядаба. Һүүлдэнь бидонтой һү бэед... хам тэбэрижэ гэшхүүр дээрэ буулгаба. Нюургаарнь шэрд гэхэдэл гэбэ.

**Даабари 2: Хаалта соохи үгэнүүдые зохилдуулагты.**

Ёһотой буряад хүн мартангүй үдэрбүри үглөөгүүр бодоод нюур (гар) угаажа, (сай) шанаад (дээжэ) абажа орон (дэлхэй) һууһан (нютаг) үргэдэг заншалтай. (Гэр) ороод бурхатай байбал (бурхан) дээжэ үргэжэ (гал) (заяаша) үргөөд өөһэдөө сайладаг юм.

**Даабари 5. Үгүүлэл оршуулхадаа, 7- дохи класста абаһан бүхы мэдэсэеэ хэрэглэжэ бэшэгты.**

**Цугольские предания**

Если утром на восходе солнца сесть на мраморные ступени Цугольского дацана и прислушаться к окружающей тебе тишине, можно услышать мощный, согласный, проникающий глубоко в душу хор голосов. Местное предание утверждает, что это поет само величие Цугольского дацана - свыше тысячи лам, совершавших когда-то регулярные службы в его стенах.